## Pravilnik o jednostavnim građevinama i radovima

### NN 101/2007 (9.10.2007.), Pravilnik o jednostavnim građevinama i radovima

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**2983**

Na temelju članka 104. i članka 209. stavka 5. Zakona o prostornom uređenju i
gradnji (»Narodne novine«, br. 76/07) ministrica zaštite okoliša, prostornog
uređenja i graditeljstva, donosi

## PRAVILNIK

### O JEDNOSTAVNIM GRAĐEVINAMA I RADOVIMA

Članak 1.

Ovim se Pravilnikom određuju jednostavne građevine i radovi čijem se građenju,
odnosno izvođenju može pristupiti bez rješenja o uvjetima građenja, potvrđenog
glavnog projekta i građevinske dozvole (u daljnjem tekstu: akt kojim se odobrava
građenje).
Za građenje građevina i izvođenje radova iz stavka 1. ovoga članka ne izdaje se
lokacijska dozvola.

Članak 2.

Bez akta kojim se odobrava građenje može se pristupiti građenju:
1. pomoćne građevine koja se gradi na građevnoj čestici postojeće zgrade i to
cisterne za vodu i septičke jama zapremine do 27 m3, podzemnog i nadzemnog
spremnika goriva zapremine do 10 m3, vrtne sjenice i nadstrešnice tlocrtne
površine do 15 m2, bazena tlocrtne površine do 24 m2 i dubine do 2 m i solarnog
kolektora,
2. građevine protugradne obrane,
3. građevine za sigurnost plovidbe (objekt signalizacije),
4. građevine za sigurnost zračnog prometa (objekata za smještaj navigacijskog
uređaja građevinske (bruto) površine do 12 m2),
5. šumskog protupožarnog prosjeka, samostalne pješačke staze,
6. privremene građevine za potrebe sajmova i javnih manifestacija s najdužim
rokom trajanja do 90 dana,
7. kioska i druge građevine gotove konstrukcije na javnoj površini građevinske
(bruto) površine do 12 m2 koji se postavlja u skladu s odlukom nadležnog tijela
jedinice lokalne samouprave prema propisima kojima se uređuje komunalno
gospodarstvo,
8. dječjeg igrališta,
9. nadstrešnice za sklanjanje ljudi u javnom prometu,
10. reklamnog panoa oglasne površine do 12 m2 koji se postavlja u skladu s
odlukom nadležnog tijela jedinice lokalne samouprave prema propisima kojima se
uređuje komunalno gospodarstvo,
11. ograde građevinske visine do 1,6 m i potpornog zida građevinske visine do
0,8 m,
12. priključka kojim se postojeća građevina priključuje na infrastrukturne
instalacije (nisko naponsku električnu i telekomunikacijsku mrežu, vodovod,
kanalizaciju, plinovod, toplovod, kabelsku televiziju),
13. grobnice i spomenika na groblju,
14. spomeničkog ili sakralnog obilježja građevinske (bruto) površine do 4,00 m2 i
visine do 4,0 m od razine okolnog tla koje se gradi u skladu s odlukom nadležnog
tijela jedinice lokalne samouprave prema propisima kojima se uređuje komunalno
gospodarstvo,
15. postaje za mjerenje kakvoće zraka državne i lokalne mreže za potrebe
obavljanja tih mjerenja prema posebnom zakonu na temelju odluke Ministarstva
zaštite okoliša, prostornog uređenja i graditeljstva, odnosno odluke jedinice
lokalne samouprave, a koja se gradi po tipskom projektu za kojeg je izdano
rješenje iz članka 196. Zakona o prostornom uređenju i gradnji,
16. privremene građevine za potrebe građenja građevine kada se izvode unutar
građevne čestice odnosno obuhvata zahvata u prostoru određenog lokacijskom
dozvolom, osim asfaltne baze, separacije agregata, tvornice betona, dalekovoda i
transformatorske stanice radi napajanja gradilišta električnom energijom te
prijenosnog spremnika za smještaj, čuvanje ili držanje eksplozivnih tvari osim
nadzemnog i podzemnog spremnika ukapljenoga naftnog plina, odnosno nafte
zapremine do 5 m3,
17. privremene građevine namijenjene za istražna mjerenja na temelju odluke
tijela nadležnog za ta istražna mjerenja, a koje se grade po tipskom projektu za
kojeg je izdano rješenje iz članka 196. Zakona o prostornom uređenju i gradnji,
te pod uvjetom najdužeg roka uporabe od tri godine nakon kojeg se ista mora
ukloniti,
18. pješačke staze, promatračnice, obavijesne ploče površine do 6 m i druge
opreme zaštićenih dijelova prirode prema odluci javnih ustanova koje upravljaju
tim zaštićenim dijelovima prirode.

Članak 3.

Bez akta kojim se odobrava građenje može se pristupiti izvođenju:
1. radova na postojećoj građevini kojima se ne mijenja usklađenost građevine s
lokacijskim uvjetima u skladu s kojima je izgrađena niti utječe na ispunjavanje
bitnih zahtjeva,
2. radova na uređenju građevne čestice postojeće građevine kao što je građenje
staze, platoa i stuba oslonjenih cijelom površinom neposredno na tlo s
pripadajućim rukohvatima, vrtnog bazena ili ribnjaka građevinske (bruto)
površine do 12 m2 i dubine do 1,00 m od razine okolnog tla, otvorenog ognjišta
građevinske (bruto) površine do 1,50 m2  i visine do 3,00 m od razine okolnog tla,
stabilnih dječjih igračaka,
3. radova na stubama, hodnicima i drugim prostorima na pristupima građevini i
unutar građevine, te na javnim površinama radi omogućavanja nesmetanog pristupa
i kretanja osobama s teškoćama u kretanju ako se time ne narušava funkcija i
namjena građevine, odnosno ako se ne utječe na ispunjavanje bitnih zahtjeva za
građevinu i /ili zadovoljavanje lokacijskih uvjeta, te druge radove
denivelacije, ugradbe zvučnih semaforskih uređaja i ugradbe taktilnih površina u
građevinama i na javno-prometnim površinama,
4. radova koji su nužni za ispunjavanje obveza tehničkog i gospodarskog
održavanja vodotoka i vodnog dobra, javnih cesta, građevina željezničke
infrastrukture, unutarnjih plovnih putova i objekata sigurnosti plovidbe
propisanih posebnim zakonom ili propisom donesenim na temelju posebnog zakona
ako tim radovima ne nastaje nova građevina niti se rekonstruira postojeća
građevina,
5. pripremnih radova za potrebe građenja građevine kada se izvode unutar
građevne čestice odnosno obuhvata zahvata u prostoru određenog lokacijskom
dozvolom.

Članak 4.

Danom stupanja na snagu ovoga Pravilnika prestaje važiti Pravilnik o određivanju
zahvata u prostoru za koje se ne izdaje lokacijska dozvola (»Narodne novine«, br.
86/04 i 138/04) i Pravilnik o jednostavnim građevinama za koje građevinska
dozvola nije potrebna (»Narodne novine«, br. 138/04 i 28/06).

Članak 5.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-01/2
Urbroj: 531-01-07-1
Zagreb, 2. listopada 2007.

Ministrica
**Marina Matulović Dropulić, dipl. ing. arh**., v. r.

Pravilnik, NN 101/2007-2983
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)